ananddey/assamese-wiki-corpus huggingface dataset:
হীৰাবাঈ ইব্ৰাহিম লোবি

হীৰাবাঈ ইব্ৰাহিম লোবি আফ্ৰিকীয় মূলৰ এগৰাকী ভাৰতীয় গুজৰাটী মহিলা। তেওঁ গুজৰাটৰ জুনাগড় অঞ্চলৰ সিদ্দি জনগোষ্ঠীক প্ৰতিনিধিত্ব কৰে। এই জনজাতীয় সম্প্ৰদায়টোৰ উন্নতি আৰু বিকাশৰ বাবে তেওঁ আগবঢ়োৱা জীৱনজোৰা অৱদানৰ বাবে ভাৰত চৰকাৰে তেওঁক ২০২৩ বৰ্ষত দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী বঁটা প্ৰদান কৰে।

সংক্ষিপ্ত জীৱনী

শৈশৱতে নিজৰ মাক-দেউতাকক হেৰুৱাই হীৰাবাঈ আইতাকৰ সৈতে ডাঙৰ-দীঘল হৈছিল।অশিক্ষিত হীৰাবাঈৰ সৰুৰেপৰা ৰেডিঅ’ শুনি শুনি যিকোনো কথা শিকাৰ অভ্যাস আছিল আৰু ৰেডিঅ’ৰ জৰিয়তে সিদ্দিত মহিলা বিকাশ আঁচনিৰ বিষয়ে তথ্য লাভ কৰিছিল। সিদ্দি মহিলাসকলে কাঠ কাটি জীৱিকা উপাৰ্জন কৰিছিল আৰু তেওঁলোক কাঠ কাটিবলৈ যোৱা জংঘলসমূহ সিংহৰ বিচৰণ ভূমি আছিল বাবে সততে ই তেওঁলোকলৈ মৃত্যুভয় কঢ়িয়াইছিল। সেয়ে ২০০৪ চনত হীৰাবাঈয়ে এটি মহিলা বিকাশ ফাউণ্ডেচন স্থাপন কৰি মহিলাসকলক কাঠ কটাৰ পৰিবৰ্ত্তে গ্ৰোচাৰী দোকান আৰু টেইলাৰিঙৰ কাম কৰি জীৱিকা উপাৰ্জন কৰিবলৈ উদগনি যোগায়। তেওঁ প্ৰথমে আগাখান ফাউণ্ডেচনৰ সৈতে কাম কৰিছিল আৰু তাৰ পিছত কৃষক সংগঠন বিএআইএফৰ সৈতে জড়িত হৈ মহিলাসকলক আত্মনিৰ্ভৰশীল কৰি তুলিবলৈ এটা অভিযান আৰম্ভ কৰিছিল। তেওঁ পশুপালন কৰিবলৈ আৰু খেতিত ব্যৱহৃত সাৰ বনাবলৈ মহিলাসকলক উৎসাহিত কৰিছিল আৰু নিজেও সাৰ তৈয়াৰ কৰি জীৱিকা উপাৰ্জন কৰিছিল। এতিয়ালৈকে, তেওঁ সাতশৰো অধিক মহিলাক বেংক একাউণ্ট খুলিবলৈ আৰু ধন ৰাহি কৰিবলৈ শিকাইছে। হীৰাবাঈয়ে তেওঁৰ জীৱনৰ এটা ডাঙৰ অংশ সিদ্দি জনজাতীয় মহিলাসকলৰ উন্নতি আৰু শিশুৰ শিক্ষাৰ বাবে অতিবাহিত কৰিছে আৰু সহস্ৰাধিক মহিলা আৰু অসংখ্য শিশুৰ জীৱন সলনি কৰিছে। চিদ্দি সম্প্ৰদায়ৰ শিশুহঁতক মৌলিক শিক্ষা প্ৰদানৰ বাবে তেওঁ কেইবাখনো প্ৰাক-প্ৰাথমিক বিদ্যলয় স্থাপন কৰিছিল। জীৱনত প্ৰথবাৰৰ বাবে লাভ কৰা পাঁচশ ডলাৰৰ পুৰস্কাটিও হীৰাবাঈয়ে তেওঁৰ গাঁও জাম্বুৰৰ মহিলাসকলৰ উন্নয়নৰ বাবে খৰছ কৰিছিল।

তেওঁ মহিলাসকলক আগুৱাই অনাত এক গুৰুত্বপূৰ্ণ ভূমিকা পালন কৰিছে আৰু তেওঁলোকক খেতি কৰিবলৈও শিকাইছে। তেওঁ ৰেডিঅ’ৰ জৰিয়তে সামাজিক সংগঠনৰ সহায়ত মহিলাসকলক নিযুক্তি প্ৰদান কৰাত আগভাগ লৈছিল। এএনআইৰ সৈতে হোৱা এটি সাক্ষাৎকাৰত হীৰাবাঈয়ে কৈছে যে, “মই অৰণ্যত গছ খেতি কৰা নাই, কিন্তু মই অৰণ্য ধ্বংস হোৱাৰ পৰা ৰক্ষা কৰিছো।”

বঁটা আৰু সন্মান

সামাজিক কামৰ বাবে ২০২৩ বৰ্ষত পদ্মশ্ৰী বঁটা লাভ কৰাৰ উপৰিও হীৰাবাঈ লোবিয়ে ৰিলায়েঞ্চৰ ৰিয়েল এৱাৰ্ড, জানকী দেৱী প্ৰসাদ বাজাজ বঁটা আৰু দ্য গ্ৰীণ এৱাৰ্ডেৰে সন্মানিত হৈছে।মহিলাসকলৰ উন্নয়নৰ বাবে ‘সখী মণ্ডল’ নামে মহিলা গোট আৰম্ভ কৰা বাবে তেওঁলৈ ৰিলায়েঞ্চৰ ৰিয়েল এৱাৰ্ড আৰু ‘জানকী দেৱী প্ৰসাদ বাজাজ বঁটা’ আগবঢ়োৱা হৈছিল।

তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:পদ্মশ্ৰী বঁটা বিজয়ী
শ্ৰেণী:সমাজকৰ্মী
অসম জাতীয় বিদ্যালয়

অসম জাতীয় বিদ্যালয়, নুনমাটী এখন ব্যক্তিগত খণ্ডৰ অসমীয়া মাধ্যমৰ বিদ্যালয়। কামৰূপ জিলাৰ নুনমাটী অঞ্চলত থকা এইখন এখন উচ্চ শিক্ষা প্ৰতিষ্ঠান। এই বিদ্যালয়খন ১৯৯৪ চনৰ ১ জানুৱাৰী তাৰিখে ‘অসম জাতীয় বিদ্যালয় শিক্ষা আৰু আৰ্থ সামাজিক ন্যাস’ৰ দ্বাৰা স্থাপন কৰা হয়।

তথ্যসূত্ৰ
নীনা ৰুছাকোভা

নীনা ইভানভনা ৰুছাকোভা ( ইংৰাজী : Nina Ivanovna Rusakova; ২৫ জানুৱাৰী ১৯১৫ – ১২ নৱেম্বৰ ১৯৯৭) প্ৰথম মহিলা পৰীক্ষামূলক পাইলটৰ ভিতৰত অন্যতম আৰু ইউ এছ এছ আৰৰ সন্মানীয় পৰীক্ষা পাইলট উপাধিৰে সন্মানিত একমাত্ৰ মহিলা।

প্ৰাথমিক জীৱন

ৰুছাকোভাৰ জন্ম হৈছিল ২৫ জানুৱাৰীত ১৯১৫ চনত তেতিয়াৰ ৰাছিয়ান সাম্ৰাজ্যৰ অংশ ভৰোনেজ অঞ্চলৰ ছাগুনি গাঁৱত জন্মগ্ৰহণ কৰে। ১৯৩৩ চনত ভৰোনেজ এৰ'ক্লাবৰপৰা স্নাতক ডিগ্ৰী লাভ কৰে আৰু ১৯৩৪ চনৰ জানুৱাৰী মাহত ভৰোনেজ এভিয়েশন টেকনিকেল স্কুলৰপৰা স্নাতক ডিগ্ৰী লাভ কৰে, তাৰ পিছত লগে লগে সামৰিক বাহিনীত যোগদান কৰে। সেই বছৰতে তেওঁ অৰেনবাৰ্গ মিলিটাৰী এভিয়েশন স্কুল অৱ পাইলটৰপৰা স্নাতক ডিগ্ৰী লাভ কৰাৰ পাছত জিট’মাইৰলৈ নিয়োজিত হয়, য'ত তেওঁ আই-৫, ডি আই-৬ আৰু আই-১৬ যুঁজাৰু বিমান উৰুৱাইছিল।

সামৰিক কেৰিয়াৰ

১৯৪০ চনৰ জুলাই মাহত ৰুছাকোভাই পাইলট ইন কমাণ্ড মাৰিয়া নেষ্টেৰেংকো আৰু সহ-পাইলট মাৰিয়া মিখাইলেভাৰে গঠিত বিমান দলত নেভিগেটৰ হিচাপে উৰা মাৰে যিয়ে ১৯৩৮ চনত ভেলেণ্টিনা গ্ৰীজোডুবোভা, পলিনা অচিপেংকো আৰু মেৰিনা ৰাস্কোভাই পূৰ্বে স্থাপন কৰা ষ্ট্ৰেইট লাইন মহিলা বিমানৰ দূৰত্বৰ বিশ্ব অভিলেখ ভংগ কৰাৰ চেষ্টা কৰে। খাবাৰোভস্কত উৰা মাৰি মাজিৰ পোৱাৰ কথা আছিল যদিও ধুমুহা আৰু আইচিঙৰ সৈতে সংযুক্ত প্ৰচণ্ড হেডৱিণ্ডৰ বাবে বিমানখনে ছানচুৰ্স্কি জিলাৰ ইছাকোভ’ গাঁৱৰ ওচৰৰ এখন পথাৰত জৰুৰীকালীন অৱতৰণ কৰিবলগীয়া হয়। দলটোৱে ২২ ঘণ্টা ৩২ মিনিট ননষ্টপ উৰা মাৰিছিল যদিও এই প্ৰচেষ্টাই কম প্ৰচাৰ লাভ কৰিছিল আৰু সোনকালে পাহৰি গৈছিল।

১৯৪০ চনত ৰুছাকোভাই ষ্টেট ৰেড বেনাৰ এয়াৰ ফৰ্চ ৰিচাৰ্চ ইনষ্টিটিউটত টেষ্ট পাইলট হিচাপে নিজৰ কেৰিয়াৰ আৰম্ভ কৰে। দ্বিতীয় বিশ্বযুদ্ধৰ সময়ত তেওঁ যুদ্ধ বিমান, গ্লাইডাৰ, বোমাৰু বিমান, আৰু গোপন বিমানকে ধৰি বিভিন্ন বিমান পৰীক্ষা কৰাৰ উপৰি ইয়াকোভলেভ আৰু লাভোচকিন বিমানৰ লগতে কুখ্যাত কঠিন আৰু ক্ষমাহীন পেটলিয়াকভ পে-২ বিমানৰ নতুন পাইলট প্ৰশিক্ষণ দিছিল। ১৯৫৫ চনত তেওঁ কৰ্ণেল পদবী লাভ কৰে আৰু ১৯৫৯ চনত তেওঁক "মেৰিটেড টেষ্ট পাইলট অৱ দ্য ইউ এছ এছ আৰ" সন্মানীয় উপাধিৰে সন্মানিত হয়। গোটেই কেৰিয়াৰত তেওঁ ডি বি-৩, লি-২, ইল-২, ইল-১০, ইল-১২, ইল-১৪, লা-৭, মিগ-৩, পে-২, এছ বি, টু-২, টু-৪, ইয়াক-৩, আৰু ইয়াক-৭কে ধৰি বিভিন্ন ছোভিয়েট নিৰ্মিত বিমানত পৰীক্ষামূলক বিমান চলাইছিল।

পিছৰ জীৱন

১৯৬১ চনত ৰুছাকোভাই কৰ্ণেল পদবী লৈ অৱসৰ গ্ৰহণ কৰে। ১৯৯৭ চনৰ ১২ নৱেম্বৰত মৃত্যুৰ আগলৈকে তেওঁ মস্কো অব্লাষ্টৰ চকালোভস্কি বসতিস্থলত বাস কৰিছিল।

তথ্যসূত্ৰ

শ্ৰেণী:মৃত ব্যক্তি
শ্ৰেণী:ৰাছিয়াৰ ব্যক্তি
শ্ৰেণী:মহিলা পাইলট
মোহন দাস

মোহন দাস অসমৰ এজন ৰাজনীতিবিদ আছিল। তেঁও পাটাচাৰকুচি বিধানসভা সমষ্টিৰ বিধায়ক আছিল।

জীৱনী

মোহন দাস ১৯৯৬ চনত পাটাচাৰকুচি বিধানসভা সমষ্টিৰ বিধায়ক হিচাবে নিৰ্বাচিত হৈছিল। ২০১৯ চনৰ ৫ জুলাইত তেখেতৰ মৃত্যু হয়।

তথ্যসংগ্ৰহ

শ্ৰেণী:অসমৰ ৰাজনীতিক
শ্ৰেণী:অসমৰ ব্যক্তি
শ্ৰেণী:মৃত ব্যক্তি
বিৰিয়ানি

alt=|
বিৰিয়ানি হৈছে দক্ষিণ এছিয়াৰ মুছলমান সম্প্ৰদায়ৰ মাজত উৎপত্তি হোৱা চাওলৰ এটি ব্যঞ্জন। ইয়াক ভাৰতীয় মছলা, ভাত আৰু কোনো প্ৰকাৰৰ মাংস (যেনে মুৰ্গী, ছাগলী, গৰু, ভেড়া ছাগলী), মাছ বা মিছা মাছেৰে তৈয়াৰ কৰা হয়। লগতে কণী, আলু আদিও ব্যৱহাৰ কৰিব পৰা যায়।

দক্ষিণ এছিয়াত জনপ্ৰিয় হোৱাৰ উপৰিও, এই ব্যঞ্জন আন আন ঠাইতো খোৱা হয়, যেনে ইৰাক, ম্যানমাৰ, ইণ্ডোনেছিয়া, মালয়েছিয়া, ছিংগাপুৰ, মৰিচিয়াছ আদি। ভাৰতত অনলাইন খাদ্য মগোৱা এপ, যেনে জমাট', স্বিগি আদিত বিৰিয়ানি আতাইতকৈ অধিক ক্ৰয় কৰা ব্যঞ্জন।

ব্যুৎপত্তি

কোনো কোনোৱে দাবী কৰে যে বিৰিয়ানি শব্দটো আহিছে ফাৰ্চী শব্দ বিৰিঞ্জৰ পৰা, যাৰ অৰ্থ ভাত। কিন্তু আনৰ মতে, ইয়াৰ উৎস ফাৰ্চী বিৰয়ান বা বেৰিয়ান , যাৰ অৰ্থ ভজা বা পুৰা। ইয়াৰ উৎস ফাৰ্চী বেৰেষ্টানো হ'ব পাৰে, যাৰ অৰ্থ পিঁয়াজ পুৰা, কাৰণ বিৰিয়ানিত প্ৰায় ভজা পিঁয়াজ ব্যৱহাৰ কৰা হয়, মাংস আৰু ভাতৰ লগত, অলপ মচলাৰ উপৰিও। ফাৰ্চী ভাৰতৰ কেইবাটাও মধ্যকালীন মুছলমান ৰাজ্যৰ আনুষ্ঠানিক ভাষা আছিল।

সামগ্ৰী

বিৰিয়ানিত ব্যৱহৃত সামগ্ৰী স্থানভেদে সলনি হয়। ভাতৰ লগত মাংস বা মাছ (মুৰ্গী, ছাগলী, গৰু, ভেড়া ছাগলী, মাছ বা মিছা মাছ) মুখ্য সামগ্ৰী। দক্ষিণ এছিয়াৰ আন অনেক ব্যঞ্জনৰ দৰেই, অনেকে নিজ ইচ্ছা মতে বিভিন্ন শাক-পাচলিও যোগ কৰে। বতৰ চাই মাকৈও ব্যৱহাৰ কৰিব পৰা যায়। নৱৰতন বিৰিয়ানি অলপ মিঠা হয়, আৰু তাত কাজু, কিচিমিচ, ফল আদি দিয়া হয়।

কেইবাবিধো মছলা ব্যৱহাৰ কৰিব পৰা যায়, যেনে চফ, ঘিউ, জাঁইফল, মুষল, জালুক, লং, ইলাইচি, তেজপাত, আদা, পিঁয়াজ, বিলাহী, জলকীয়া, নহৰু আদি। দামী বিৰিয়ানিত কেসৰো থাকিব পাৰে।

সাধাৰণতে ভাতৰ লগত বিৰিয়ানিত মুৰ্গী বা ছাগলীৰ মাংস থাকে। কিছু বিশেষ প্ৰকাৰৰ বিৰিয়ানিত গৰু বা সাগৰীয় খাদ্যও থাকিব পাৰে। বিৰিয়ানি দৈ, চাটনী, ৰাইতা, কোৰ্মা, জোল বা টেঙা বেঙেনা, সুজোৱা কণী বাৰ চালাদৰ লগতো খোৱা হয়।

প্ৰকাৰ

দক্ষিণ এছিয়াত কেইবাপ্ৰকাৰৰ বিৰিয়ানি পোৱা যায়। প্ৰত্যেক প্ৰকাৰৰ নাম সাধাৰণতে উৎপত্তিৰ স্থানৰ নামত ৰখা হৈছে। যেনে সিন্ধৰ বিৰিয়ানি হ'ল সিন্ধি বিৰিয়ানি আৰু হায়দৰাবাদৰ বিৰিয়ানি হ'ল হায়দৰাবাদী বিৰিয়ানি। কোনো কোনো প্ৰকাৰৰ নাম বিক্ৰী হোৱা দোকানৰ নাম: যেনে ঢাকা চহৰৰ হাজী বিৰিয়ানি, হাজী নান্না বিৰিয়ানি আৰু ফখৰুদ্দীন বিৰিয়ানি, কৰাচীৰ ষ্টুডেণ্টছ বিৰিয়ানি, বাণ্ড্ৰাৰ লাকি বিৰিয়ানি আৰু মুম্বাইৰ কলাবা বিৰিয়ানি। তামিল নাডুত অম্বুৰ বিৰিয়ানি জনপ্ৰিয়। হায়দৰাবাদৰ কল্যাণী বিৰিয়ানি গাৰু বা ম'হৰ মাংসৰে তৈয়াৰ কৰা হয়। চেট্টিনাড বিৰিয়ানি ছাগলীৰ টেঙা মাংসৰে তৈয়াৰ কৰা হয়।

দিল্লী, হায়দৰাবাদী, মুৰাদাবাদী, ঢাকাইয়া, বহৰি, মেমনি, ক'লকাতা, সিন্ধী, শ্ৰীলংকান, থালাচেৰী আদি ভাৰতীয় উপ-মহাদেশৰ বিখ্যাত বিৰিয়ানি।
ম্যানমাৰত ডানপাউক বা ডানবাউক নামেৰে জনা বিৰিয়ানি বিখ্যাত। আফগানিস্তানত বিৰিয়ান নামেৰে ই জনপ্ৰিয়। ইণ্ডনেছিয়াত বিখ্যাত নাচি কেবুলি। নাচি বিৰিয়ানি মালয়েছিয়া আৰু চিংগাপুৰত জনপ্ৰিয়। নাচিং বিৰিংয়ি ফিলিপাইন্সত জনপ্ৰিয়। দক্ষিণ আফ্ৰিকা, থাইলেণ্ড আদিতো বিৰিয়ানিৰ নিজা নিজা প্ৰকাৰ পোৱা যায়। বিখ্যাত।

তথ্য সংগ্ৰহ
গুঞ্জন চাক্সেনা

গুঞ্জন চাক্সেনা (জন্ম ১৯৭৫) সমুখ সমৰত উৰাজাহাজ চলোৱা প্ৰথম মহিলাসকলৰ ভিতৰত তেওঁ অন্যতম। কাৰ্গিল যুদ্ধৰ সময়ত তেওঁৰ মূল ভূমিকা আছিল কাৰ্গিলৰ পৰা আহতসকলক উলিয়াই অনা, সামগ্ৰী পৰিবহণ কৰা, আৰু চোৰাংচোৱাগিৰিত সহায় কৰা।

কিৰণ নিৰ্বাণৰ সৈতে তেওঁ লিখা আত্মজীৱনী দ্য কাৰ্গিল ৱাৰৰ সৈতে চিনেমাখনো পেংগুইন প্ৰকাশনে মুকলি কৰিছিল।

প্ৰাৰম্ভিক জীৱন

সেনাবাহিনীৰ পৰিয়ালত জন্মগ্ৰহণ কৰা ছাক্সেনাৰ পিতৃ লেফটেনেণ্ট কৰ্ণেল অনুপ কুমাৰ ছাক্সেনা আৰু ভাতৃ লেফটেনেণ্ট কৰ্ণেল অংশুমান দুয়োজনেই ভাৰতীয় সেনাবাহিনীত কৰ্মৰত আছিল। চাক্সেনাই নতুন দিল্লীৰ দিল্লী বিশ্ববিদ্যালয়ৰ হন্সৰাজ কলেজৰ পৰা পদাৰ্থ বিজ্ঞানত বিজ্ঞান স্নাতক ডিগ্ৰী লাভ কৰে।

ভাৰতীয় বায়ুসেনা

১৯৯৬ চনত ভাৰতীয় বায়ুসেনাত পাইলট হিচাপে যোগদান কৰা ছয়গৰাকী মহিলাৰ ভিতৰত চাক্সেনা অন্যতম। ভাৰতীয় বায়ুসেনাৰ মহিলা প্ৰশিক্ষাৰ্থীৰ সেয়া চতুৰ্থ বৰ্ষ আছিল। ছাক্সেনাৰ প্ৰথম পোষ্টিং আছিল উধামপুৰত, ১৩২ ফৰৱাৰ্ড এৰিয়া কণ্ট্ৰলৰ অংশ হিচাপে ফ্লাইট লেফটেনেণ্ট হিচাপে।‌

তথ্যসূত্ৰ
নেপালী ভাষা

নেপালী ভাষা ভাৰত-ইউৰোপীয় ভাষা পৰিয়ালৰ ইণ্ডো-আৰ্য শাখাৰ এটা ভাষা। ই নেপালৰ চৰকাৰী ভাষা। এই ভাষা ভাৰত, ভূটান আৰু ম্যানমাৰতো প্ৰচলিত। ভাৰতৰ ছিকিম ৰাজ্য আৰু পশ্চিম বংগৰ দাৰ্জিলিং জিলাত নেপালী ভাষাৰ চৰকাৰী মৰ্যাদা আছে।

বৰ্ণমালা

নেপালী ভাষাত ঝ বৰ্ণটো আধুনিক দেৱনাগৰীৰ দৰে झ লিখা নহয়। পুৰণি দেৱনাগৰী পদ্ধতিৰে লিখা হয়৷ বাকী বৰ্ণ বিলাকৰ ক্ষেত্ৰত আধুনিক দেৱনাগৰী লিপি ব্যবহাৰ কৰা হয়।

সংখ্যা

নেপালী ভাষাত ५, ८, ९ - এইকেইটা সংখ্যা আধুনিক দেৱনাগৰী সংখ্যাতকৈ অলপ পৃথক। পুৰণি দেৱনাগৰী পদ্ধতিত , , লিখা হয়৷
+নেপালী সংখ্যা
অসমীয়া সংখ্যা নেপালী সংখ্যা দেৱনাগৰী সংখ্যা লিখিত IAST IPA উৎপত্তি
০ ० śūnyaসংস্কৃত শূন্য
১ १ ekসংস্কৃত এক
২ २ duīসংস্কৃত dvi
৩ ३ tīn সংস্কৃত ত্ৰি
৪ ४ cārসংস্কৃত চতুৰ্
৫ ५ pāṃcসংস্কৃত পঞ্চ
৬ ६ chaসংস্কৃত ষষ্
৭ ७ satসংস্কৃত সপ্ত
৮ ८ āṭhসংস্কৃত অষ্ট
৯ ९ nauসংস্কৃত নব
১০ १० daś সংস্কৃত দশ
১১ ११ eghār
১২ १२ bāhr
২০ २० vis
২১ २१ ekkāis
২২ २२ bāis
১০০ १०० ek say
১,০০০ १,००० ek hajār
১০,০০০ १०,००० daś hajār
১,০০,০০০ १,००,००० ek lākh
১০,০০,০০০ १०,००,००० daś lākh
১,০০,০০,০০০ १,००,००,००० ek karoḍ
১০,০০,০০,০০০ ` daś karoḍ
১,০০,০০,০০,০০০ १,००,००,००,००० ek arab
১০,০০,০০,০০,০০০ १०,००,००,००,००० das arab
১০১২ ek kharab
১০১৪ ek nil
১০১৬ ek padma
১০১৮ ek shankha

কিছু বহু প্ৰচলিত বাক্য

অসমীয়া নেপালী উচ্চাৰণ ইংৰাজী
আপোনাৰ নাম কি? तपाईँको नाम के हो? তপাঈঁকো নাম কে হো? What is your name?
তোমাৰ নাম কি? तिम्रो नाम के हो? তিম্ৰো নাম কে হো? What is your name?
মোৰ নাম নীলিমা। मेरो नाम नीलिमा हो। মেৰো নাম নীলিমা হো। My name is Nilima.
আপোনাৰ ঘৰ ক'ত? तपाईँको घर कहाँ छ? তপাঈঁকো ঘৰ কহাঁ ছ? Where do you live?
তোমাৰ ঘৰ ক'ত? तिम्रो घर कहाँ छ? তিম্ৰো ঘৰ কহাঁ ছ? Where do you live?
খাদ্য ক'ত পোৱা যাব? खाना खाने ठाउँ कहाँ छ? খানা খানে ঠাউঁ কহাঁ ছ? Where is a place to eat?
শৌচালয় ক'ত আছে? शौचालय कहाँ छ? শৌচালয় কহাঁ ছ? Where is the toilet?

তথ্যসূত্ৰ

বাহ্যিক সংযোগ

List of Nepali words at Wiktionary, the free dictionary
Omniglot – Nepali Language
Barala – Easy Nepali Typing
Nepali Brihat Shabdakosh (Comprehensive Nepali Dictionary) "Nepal Academy"
Nepali Brihat Shabdakosh – Nepali Dictionary "Nepali Brihat Shabdakosh Latest Edition"

শ্ৰেণী: ভাৰতৰ ভাষা
শ্ৰেণী:ভাষা
শ্ৰেণী:পোখালি (ভাষা)
শ্ৰেণী:নেপালী ভাষা
বৈশেষিক দৰ্শন

প্ৰাচীন ভাৰতীয় দৰ্শনৰ ছটা প্ৰধান আস্তিক সম্প্ৰদায়ৰ (ষড়দৰ্শন) ভিতৰত বৈশেষিক দৰ্শন (ইংৰাজী : Vaisheshika Philosophy) অন্যতম। এই দৰ্শনৰ প্ৰতিষ্ঠাপক হৈছে মহৰ্ষি কণাদ। খ্ৰীষ্টপূৰ্ব ২য় শতিকাৰ পৰা ৬ষ্ঠ শতিকাৰ ভিতৰত ৰচিত "বৈশেষিক সূত্ৰ" হৈছে এই দৰ্শনৰ মূল আধাৰ। এই দৰ্শনে বিশ্বব্ৰহ্মাণ্ডৰ গঠন আৰু পদাৰ্থৰ বিশ্লেষণাত্মক অধ্যয়নৰ ওপৰত গুৰুত্ব আৰোপ কৰে। প্ৰকৃততে, 'বিশেষ' নামৰ পদাৰ্থৰ ওপৰত অধিক গুৰুত্ব প্ৰদান কৰাৰ বাবেই এই দৰ্শনৰ নাম 'বৈশেষিক' ৰখা হৈছে।

পৰমাণুবাদ

বৈশেষিক দৰ্শনৰ আটাইতকৈ গুৰুত্বপূৰ্ণ আৰু যুগান্তকাৰী অৱদান হৈছে ইয়াৰ 'পৰমাণুবাদ'। এই দৰ্শনৰ মতে, সৃষ্টিজগতৰ সকলো ভৌতিক বস্তু অসংখ্য ক্ষুদ্ৰ আৰু অবিভাজ্য কণাৰে গঠিত, যাক পৰমাণু বোলা হয়। এই পৰমাণুবোৰ নিত্য আৰু অবিনশ্বৰ। মহৰ্ষি কণাদে আধুনিক বিজ্ঞানৰ বহু শতিকা পূৰ্বেই পদাৰ্থৰ এই বৈজ্ঞানিক ধাৰণা আগবঢ়াইছিল।

সপ্ত পদাৰ্থ (অস্তিত্বৰ শ্ৰেণীবিভাজন)

বৈশেষিক দৰ্শনে সমগ্ৰ বিশ্বব্ৰহ্মাণ্ডৰ অস্তিত্বক মূলতঃ সাতটা 'পদাৰ্থ' বা বৰ্গত বিভক্ত কৰিছে। মহৰ্ষি কণাদে প্ৰথমতে ছটা পদাৰ্থৰ কথা উল্লেখ কৰিছিল যদিও পৰৱৰ্তী কালৰ দাৰ্শনিকসকলে সপ্তম পদাৰ্থটো সংযোগ কৰে:

দ্ৰব্য: য'ত গুণ আৰু কৰ্ম অৱস্থান কৰে। দ্ৰব্য মুঠ ৯ প্ৰকাৰৰ— পৃথিৱী, জল, তেজ, বায়ু, আকাশ, কাল, দিক, আত্মা আৰু মন।
গুণ: দ্ৰব্যৰ স্বাভাৱিক বৈশিষ্ট্য। দৰ্শনখনত মুঠ ২৪ বিধ গুণৰ কথা উল্লেখ আছে (যেনে- ৰূপ, ৰস, গন্ধ, স্পৰ্শ, বুদ্ধি আদি)।
কৰ্ম: দ্ৰব্যৰ যিকোনো ধৰণৰ চলন বা ক্ৰিয়া। ই ৫ প্ৰকাৰৰ।
সামান্য: একে জাতীয় বস্তুৰ মাজত থকা সাধাৰণ ধৰ্ম (যেনে- সকলো মানুহৰ মাজত থকা 'মনুষ্যত্ব')।
বিশেষ: যি ধৰ্মৰ বাবে এটা বস্তু আন এটা বস্তুতকৈ সম্পূৰ্ণ পৃথক বা নিৰ্দিষ্ট হয়।
সমবায়: দুটা বস্তুৰ মাজত থকা অবিচ্ছেদ্য আৰু নিত্য সম্পৰ্ক (যেনে- জুই আৰু উত্তাপৰ মাজৰ সম্পৰ্ক, বা ফুল আৰু সুবাসৰ সম্পৰ্ক)।
অভাৱ: কোনো বস্তুৰ অস্তিত্বহীনতা বা অনুপস্থিতি।

জ্ঞানৰ উৎস (প্ৰমাণ মীমাংসা)

সত্য বা প্ৰকৃত জ্ঞান লাভৰ বাবে বৈশেষিক দৰ্শনে মূলতঃ দুটা প্ৰমাণক মানি লয়:

প্ৰত্যক্ষ: পঞ্চেন্দ্ৰিয়ৰ (চকু, কাণ, নাক, জিভা আৰু ছাল) জৰিয়তে পোৱা প্ৰত্যক্ষ জ্ঞান।
অনুমান: কোনো জ্ঞাত বিষয়ৰ আধাৰত চিন্তা আৰু যুক্তিৰে অজ্ঞাত বিষয়ৰ জ্ঞান লাভ কৰা।

জীৱনৰ লক্ষ্য: মোক্ষ

ভাৰতীয় দৰ্শনৰ অন্যান্য ধাৰাসমূহৰ দৰেই বৈশেষিক দৰ্শনৰো চূড়ান্ত লক্ষ্য হৈছে মোক্ষ বা মুক্তি লাভ কৰা। এই দৰ্শনৰ মতে, অজ্ঞানেই হৈছে মানুহৰ দুখ-কষ্টৰ মূল কাৰণ। যেতিয়া মানুহে জগতৰ এই 'সপ্ত পদাৰ্থ'ৰ প্ৰকৃত আৰু নিৰ্ভুল জ্ঞান লাভ কৰিবলৈ সক্ষম হয়, তেতিয়া তেওঁৰ মনৰ পৰা সকলো ভ্ৰম আঁতৰি যায়। প্ৰকৃত জ্ঞান লাভৰ ফলস্বৰূপে আত্মাই জন্ম-মৃত্যুৰ চক্ৰৰ পৰা চিৰকালৰ বাবে মুক্তি লাভ কৰে।

তথ্যসূত্ৰ

শ্ৰেণী:বিশেষ সংশোধনৰ প্ৰয়োজন থকা প্ৰবন্ধ
বৃহদ্বল

বৃহদ্বল হিন্দু মহাকাব্য মহাভাৰতকে ধৰি অন্যান্য হিন্দু ধৰ্মশাস্ত্ৰৰ উল্লেখ কৰা এজন ৰজা। লিংগ পুৰাণ মতে তেওঁক শ্ৰুতয়ু নামেৰেও জনা যায়। তেওঁক কোশল ৰাজ্যৰ শেষ ৰজা বুলি বৰ্ণনা কৰা হৈছে। কুৰুক্ষেত্ৰ যুদ্ধত বৃহদ্বলই কৌৰৱৰ হৈ যুদ্ধ কৰিছিল আৰু অভিমন্যুৱে তেওঁক হত্যা কৰিছিল। তেওঁৰ পুত্ৰ বৰ্হিনমানে তেওঁৰ পিছত অযোধ্যাত শাসন কৰিছিল।

কিম্বদন্তি

বিষ্ণু পুৰাণ আৰু ভাগৱত পুৰাণৰ মতে বৃহদ্বল কুশৰ ফালৰ পৰা ৰামৰ বংশধৰ, আৰু সূৰ্যবংশৰ অন্তৰ্গত।
মাখন ঝাই তেওঁৰ এন্থ্ৰ'প'লজি অৱ এন্সিয়েণ্ট হিন্দু কিংডমছ: এ ষ্টাডি ইন চিভিলাইজেচনেল পাৰ্চপেক্টিভত দাবী কৰিছে যে বৃহদ্বল ৰামৰ পিছত পোন্ধৰতম ৰজা। বৃহদ্বলক ইক্ষ্বাকু বংশৰ শেষ ৰজা বুলি গণ্য কৰা হয়; এই বংশ ৰাম আৰু তেওঁৰ মাজত ৩১-৩২ প্ৰজন্ম বিস্তৃত আছিল।

মহাভাৰতত বৃহদ্বলক কোশল ৰাজ্যৰ শাসক বুলি বৰ্ণনা কৰা হৈছে। ৰাজসুয় যজ্ঞৰ সময়ত ভীমে তেওঁক বশ কৰিছিল। কিন্তু পৰৱৰ্তী সময়ত কৰ্ণই তেওঁৰ দিগ্বিজয় যাত্ৰাৰ সময়ত বিজয়ৰ ফলত কুৰুক্ষেত্ৰ যুদ্ধৰ সময়ত বৃহদ্বালাৰ কৌৰৱসকলৰ প্ৰতি চূড়ান্ত আনুগত্য লাভ কৰে। যুদ্ধৰ তেৰ দিনৰ দিনা যেতিয়া অৰ্জুনৰ পুত্ৰ অভিমন্যু পদ্মব্যুহত প্ৰৱেশ কৰে, তেতিয়া বৃহদ্বলে দ্ৰোণ, কৃপ, কৰ্ণ, অশ্বত্থমা, কৃতবৰ্মাকে ধৰি কৌৰৱ যোদ্ধাৰ দলৰ সৈতে তেওঁৰ সৈতে যুদ্ধ কৰে। বৃহদ্বল আৰু অভিমন্যুৰ মাজত হোৱা তীব্ৰ দ্বৈত যুদ্ধত বৃহদ্বল অভিমন্যুৰ কাঁড়ত মৃত্যুমুখত পৰে।

শিৱ পুৰাণৰ মতে বৃহদ্বলৰ পিছত তেওঁৰ পুত্ৰ বৰ্হিনমান ৰাজপাটত বহে।

তথ্যসূত্ৰ

শ্ৰেণী:প্ৰাচীন যুগৰ ৰজা
শ্ৰেণী:মহাভাৰতৰ চৰিত্ৰ
ৱেনানিতা আংগাং

ৱেনানিতা আংগাং (ইংৰাজী: Wenanita Angang) এগৰাকী মালয়েছিয়ান মডেল আৰু সৌন্দৰ্য প্ৰতিযোগিতাৰ খিতাপধাৰী, যিয়ে মিছ ৱৰ্ল্ড মালয়েছিয়া ২০২২ ৰ মুকুট লাভ কৰিছিল। তেওঁ মিছ ৱৰ্ল্ড ২০২৩ প্ৰতিযোগিতাত নিজৰ দেশক প্ৰতিনিধিত্ব কৰিছিল।

মিছ ৱৰ্ল্ড মালয়েছিয়া ২০২২ হোৱাৰ পূৰ্বে তেওঁ ২০১৬ চনত মিছ প্লেনেট মালয়েছিয়া খিতাপ জয় কৰিছিল। ২০১৮ চনত তেওঁ নিজৰ গৃহ চহৰ চাবাহত 'উন্দুক ঙাদাউ কুৱালা পেনিও' খিতাপ অৰ্জন কৰে। তেওঁ মিছ টুৰিজম এণ্ড কালচাৰ ইউনিভাৰ্ছ ২০১৯ ত মালয়েছিয়াক প্ৰতিনিধিত্ব কৰি দ্বিতীয় ৰানাৰ্ছ-আপ হয়। মিছ ৱৰ্ল্ড মালয়েছিয়া ২০২২ ৰ বিজয়ী হিচাপে আংগাঙে মিছ ৱৰ্ল্ড ২০২৩ ত অংশগ্ৰহণ কৰি শীৰ্ষ ৪০ গৰাকীৰ ভিতৰত স্থান লাভ কৰে।

সৌন্দৰ্য প্ৰতিযোগিতা

বুচাক মোচংগন ২০১৬

আংগাঙৰ প্ৰথম সৌন্দৰ্য প্ৰতিযোগিতা আছিল ‘বুচাক মোচংগন ২০১৬’। বুচাক মোচংগন (যাৰ অৰ্থ হৈছে ‘ধুনীয়া ফুল’) হৈছে চাবাহৰ টাটানা সম্প্ৰদায়ৰ মাজত উদযাপিত ওডৌ বা কাঞ্জাৰ উৎসৱৰ সময়ত অনুষ্ঠিত এক সৌন্দৰ্য প্ৰতিযোগিতা। ইয়াত অংশগ্ৰহণকাৰীসকলক টাটানাৰ প্ৰাচীন আৰু বিলুপ্তপ্ৰায় ৰীতি-নীতি তথা আচাৰ-ব্যৱহাৰৰ উপস্থাপনৰ ওপৰত ভিত্তি কৰি বিচাৰ কৰা হয়। নিজৰ এই প্ৰথম প্ৰতিযোগিতাতে তেওঁ প্ৰথম ৰানাৰ্ছ-আপৰ স্থান লাভ কৰিছিল।

মিছ চাবাহ মডেল অফ দ্য ইয়াৰ ২০১৬

আংগাঙে ১৩ গৰাকী প্ৰতিযোগীক অতিক্ৰমি ‘মিছ চাবাহ মডেল অফ দ্য ইয়াৰ ২০১৬’ খিতাপ অৰ্জন কৰে। ২০১৬ চনৰ ৪ জুনত শ্বাংগ্ৰী-লা টানজুং আৰো ৰিজৰ্ট এণ্ড স্পাত এই প্ৰতিযোগিতা অনুষ্ঠিত হৈছিল। চাবাহৰ মহিলাসকলৰ মডেলিং আৰু সৌন্দৰ্য প্ৰতিযোগিতাৰ প্ৰতিভা প্ৰদৰ্শনৰ বাবে ২০১১ চনত এই প্ৰতিযোগিতাখন আৰম্ভ কৰা হৈছিল।

মিছ প্লেনেট ইণ্টাৰনেশ্যনেল ২০১৬

২০ বছৰ বয়সত তেওঁ জৰ্জিয়াৰ বাটুমি চহৰত অনুষ্ঠিত ‘মিছ প্লেনেট ইণ্টাৰনেশ্যনেল ২০১৬’ প্ৰতিযোগিতাত ‘মিছ প্লেনেট মালয়েছিয়া’ হিচাপে অংশ লয়। তেওঁ ইয়াত দ্বিতীয় স্থান (প্ৰথম ৰানাৰ্ছ-আপ) লাভ কৰে আৰু ‘শ্ৰেষ্ঠ ৰাষ্ট্ৰীয় পোছাক’ৰ বঁটা অৰ্জন কৰে।

উন্দুক ঙাদাউ ২০১৮

২০১৮ চনৰ মে' মাহত চাবাহ ৰাজ্যত বাৰ্ষিকভাবে অনুষ্ঠিত হোৱা শস্য চপোৱাৰ উৎসৱ ‘কাস্মাটান’ত তেওঁ কুৱালা পেনিও জিলাৰ বাবে ‘উন্দুক ঙাদাউ’ নিৰ্বাচিত হয়। এই একেটা বৰ্ষতে ইনানামৰ প্ৰতিনিধি হোচিয়ানি জেমছ জেইমিছে ৰাজ্যিক পৰ্যায়ৰ প্ৰতিযোগিতাত জয়লাভ কৰিছিল।

মিছ টুৰিজম এণ্ড কালচাৰ ইউনিভাৰ্ছ ২০১৯

২০১৯ চনৰ ৩১ আগষ্টত ম্যানমাৰত অনুষ্ঠিত ‘মিছ টুৰিজম এণ্ড কালচাৰ ইউনিভাৰ্ছ ২০১৯’ প্ৰতিযোগিতাত তেওঁ মালয়েছিয়াক প্ৰতিনিধিত্ব কৰি দ্বিতীয় ৰানাৰ্ছ-আপৰ খিতাপ অৰ্জন কৰে।

মিছ ৱৰ্ল্ড মালয়েছিয়া ২০২২

২০২২ চনৰ ২৭ আগষ্টত আংগাঙে ১৪ গৰাকী প্ৰতিযোগীক পৰাস্ত কৰি ‘মিছ ৱৰ্ল্ড মালয়েছিয়া ২০২২’ খিতাপ জয় কৰে। তেওঁ চেলংগৰৰ ড° লাৱণ্য চিৱাজীৰ উত্তৰাধিকাৰী হয়। তেওঁ সাত বছৰৰ ভিতৰত চাবাহ ৰাজ্যৰপৰা এই খিতাপ জয় কৰা পঞ্চমগৰাকী বিজয়ী হিচাপে পৰিগণিত হয়।

প্ৰতিযোগিতাৰ চূড়ান্ত প্ৰশ্নোত্তৰ শিতানত জলবায়ু পৰিৱৰ্তন সম্পৰ্কে সোধা এক প্ৰশ্নৰ উত্তৰত তেওঁ কৈছিল:

প্ৰতিযোগিতাখনত তেওঁ ‘বিউটি উইথ এ পাৰপাজ’ বঁটাৰ বাবে শীৰ্ষ ৮ গৰাকীৰ ভিতৰত স্থান লাভ কৰিছিল। তেওঁ মিছ ৱৰ্ল্ড ২০২৩ প্ৰতিযোগিতাত মালয়েছিয়াক প্ৰতিনিধিত্ব কৰিছিল।

মিছ ৱৰ্ল্ড ২০২৩

আংগাঙে মিছ ৱৰ্ল্ড ২০২৩ প্ৰতিযোগিতাত নিজৰ দেশক প্ৰতিনিধিত্ব কৰিছিল আৰু শীৰ্ষ ৪০ গৰাকীৰ ভিতৰত স্থান লাভ কৰিছিল।

তথ্যসূত্ৰ

শ্ৰেণী:সৌন্দৰ্য প্ৰতিযোগী
শ্ৰেণী:মডেল
ফাতমা ইছমাইল ছালমান

ফাতমা ইছমাইল ছালমান; জন্ম: ১৪ ফেব্ৰুৱাৰী, ১৯৩৭ – মৃত্যু: ২ জুন ২০২০; আছিল এগৰাকী পেলেষ্টাইনী সক্ৰিয় কৰ্মী আৰু বিপ্লৱী।

প্ৰাথমিক জীৱন

১৯৩৭ চনৰ ১৪ ফেব্ৰুৱাৰীত পশ্চিম পাৰৰ পেলেষ্টাইনৰ ছিলৱাদ চহৰত ফাতমাৰ জন্ম হৈছিল। পিতৃৰ কৰ্ম সংস্থানৰ বাবে তেওঁ ৪ বছৰ বয়সত জেৰুজালেমলৈ গুচি যায়। পুনৰ ১৯৪৫ চনত পিতৃ বদলি হোৱাৰ বাবে হাইফালৈ গুচি যায়। হাইফাৰ ইহুদী আৰু পেলেষ্টাইনী বাসিন্দাসকলৰ মাজত হিংসাত্মক পৰিস্থিতিৰ বাবে তেওঁৰ পৰিয়াল পিছত পুনৰ ছিলৱাদলৈ উভতি যায়।

ছয়দিনীয়া যুদ্ধ

ছয়দিনীয়া যুদ্ধৰ সময়ত ফাতমাই আহত পেলেষ্টাইনীসকলক সহায় কৰিবলৈ এটা সংস্থাত স্বেচ্ছাই কাম কৰিছিল। নাকচাৰ সময়ত তেওঁ পেলেষ্টাইনীসকলক ঘৰৰ পৰা বগা পতাকা ওলোমাই নিদিবলৈ আৰু জৰ্ডানলৈ পলায়ন নকৰিবলৈ পোষকতা কৰিছিল।

ফাটাহত যোগদান কৰা

১৯৬৮ চনত আব্দুল ইলাহৰ সহায়ত তেওঁ ককাক হাজ জৈন আল-দিন আল-নজ্জাৰৰ নেতৃত্বত এটা উগ্ৰপন্থী কোষত যোগদান কৰে।
কোষটোত তেওঁৰ ভূমিকা আছিল অস্ত্ৰ লুকুৱাই ৰখা আৰু লজিষ্টিক সহায় আগবঢ়োৱা। ১৯৬৯ চনৰ আগষ্ট মাহত তেওঁক গ্ৰেপ্তাৰ কৰি তিনি বছৰৰ কাৰাদণ্ড বিহা হয়। কাৰাগাৰত থকা সময়ছোৱাত আইডিএফে তেওঁৰ ঘৰটো ধ্বংস কৰি পেলায়, আৰু ১৮ বছৰৰ বাবে বিদেশ ভ্ৰমণত নিষেধাজ্ঞা আৰোপ কৰে। মুক্তিৰ পিছত ১৯৭১ চনৰ মাৰ্চ মাহলৈকে তেওঁ পুনৰ উগ্ৰপন্থী কাৰ্যকলাপ আৰম্ভ কৰে আৰু তাৰ পিছত তেওঁক নিজৰ চহৰৰ আন মহিলাসকলৰ সৈতে পুনৰ গ্ৰেপ্তাৰ কৰা হয়। গোপন তথ্য মুকলি কৰিবলৈ ইজৰাইলী আৰক্ষীয়ে ছমাহ ধৰি তেওঁক জেৰা কৰিছিল যদিও তেওঁ কোনো তথ্য মুকলি কৰা নাছিল।

মৃত্যু

৮৩ বছৰ বয়সত ৰামাল্লাত তেওঁৰ মৃত্যু হয়। তেওঁৰ মৃত্যুত ফাটাহে শোক প্ৰকাশ কৰে।

তথ্যসূত্ৰ

শ্ৰেণী:পেলেষ্টাইনৰ ব্যক্তি
শ্ৰেণী:বিপ্লৱী
শ্ৰেণী:মহিলা উগ্ৰপন্থী
কেথাৰিনা ব’মে

কেথাৰিনা ব'মে এগৰাকী বিশ্ব স্বাস্থ্য নেত্ৰী, চিকিৎসক আৰু বিশ্ব স্বাস্থ্য সংস্থাৰ বৈদেশিক সম্পৰ্ক আৰু শাসনৰ সহকাৰী সঞ্চালক প্ৰধান। ইয়াৰ পূৰ্বে তেওঁ ডব্লিউ এইচ অ’ৰ চেফ ডি কেবিনেট হিচাপে কাৰ্যনিৰ্বাহ কৰিছিল, আৰু যক্ষ্মা ৰোগৰ নিদান পৰীক্ষা প্ৰস্তুত কৰা আৰু ক’ভিড-১৯ ৰোগৰ পৰীক্ষা বৃদ্ধিৰ পোষকতা কৰাৰ বাবে তেওঁ পৰিচিত। ২০২৫ চনৰ জুলাই মাহত অনিৰ্দিষ্টকালীন ছুটীত ৰখা ছাইমা ৱাজেদৰ ঠাইত তেওঁক SEAROৰ ভাৰপ্ৰাপ্ত WHO আঞ্চলিক সঞ্চালিকা হিচাপে নিযুক্তি দিয়া হয়।

প্ৰাথমিক জীৱন আৰু শিক্ষা

২০০২ চনত মিউনিখৰ লুডৱিগ মেক্সিমিলিয়ান বিশ্ববিদ্যালয়ৰপৰা অভ্যন্তৰীণ চিকিৎসা বিজ্ঞানত ডক্টৰেট অৱ মেডিচিন ডিগ্ৰী লাভ কৰে। চেৰিটেৰপৰা জনস্বাস্থ্য আৰু হাইডেলবাৰ্গ বিশ্ববিদ্যালয়ৰ আন্তৰ্জাতিক ব্যৱস্থাপনা উন্নয়ন প্ৰতিষ্ঠানৰপৰা পৰিচালনা আৰু নেতৃত্বত ডিপ্লমা লাভ কৰিছে।

কেৰিয়াৰ

তেওঁ তেওঁৰ জীৱনৰ আৰম্ভণিতে মিউনিখৰ সংক্ৰামক আৰু ক্ৰান্তীয় ৰোগ বিভাগত কাম কৰিছিল আৰু তাঞ্জানিয়াত যক্ষ্মা ৰোগ নিদানমূলক গৱেষণা ইউনিট স্থাপন কৰিছিল।

২০১৩ চনত ব’মে ফাউণ্ডেশ্যন ফৰ ইনোভেটিভ নিউ ডায়েগনষ্টিকছ (এফআইএনডি)ৰ মুখ্য কাৰ্যবাহী বিষয়া হয়। এই ক্ষমতাত তেওঁ ক’ভিড-১৯ৰ পৰীক্ষাসমূহ অধিক ব্যাপকভাৱে উপলব্ধ কৰিবলৈ এক্সেছ টু ক’ভিড-১৯ টুলছ এক্সিলেটৰৰ ভিতৰৰ অন্যান্য অংশীদাৰসকলৰ সৈতে সহযোগিতাৰ কাম কৰিছিল।

গৱেষণা

ব’মেৰ প্ৰাৰম্ভিক গৱেষণা আছিল পৰজীৱীৰ ভিতৰত মেলেৰিয়া সৃষ্টি কৰা এনজাইমৰ ওপৰত, আৰু যক্ষ্মা ধৰা পেলোৱাৰ বাবে নতুন পৰীক্ষা পদ্ধতিৰ বিকাশ।
ব'মেই নেচাৰ মেডিচিনত ক'ভিড-১৯ৰ দৰে ৰোগ প্ৰতিৰোধৰ উপায় হিচাপে নিদান পৰীক্ষাৰ প্ৰয়োজনীয়তাৰ বিষয়ে লিখিছে।

তথ্যসূত্ৰ

শ্ৰেণী:চিকিৎসাবিদ
ছোহৰাব মোদী

ছোহৰাব মেৰৱানজী মোদী (; ২ নৱেম্বৰ ১৮৯৭ – ২৮ জানুৱাৰী ১৯৮৪) এজন ভাৰতীয় মঞ্চাভিনেতা, চলচ্চিত্ৰাভিনেতা, পৰিচালক আৰু প্ৰযোজক আছিল। তেওঁৰ ছবিসমূহৰ ভিতৰত উল্লেখযোগ্য- শ্বেইক্সপীয়েৰৰ হেলমেটৰ চলচ্চিত্ৰীয় সংস্কৰণ খুন কা খুন, ছিকন্দৰ, পুকাৰ, পৃথ্বীবল্লভ, ঝাঁসী কী ৰাণী, মিৰ্জা গালিব, জেইলৰ আৰু নৌশেৰৱান-এ-আদিল। তেওঁৰ ছবিসমূহত সদায় সামাজিক আৰু জাতীয় বিষয়ৰ প্ৰতি দৃঢ় দায়বদ্ধতাৰ বাৰ্তা আছিল।

প্ৰাৰম্ভিক জীৱন

১৮৯৭ চনৰ ২ নৱেম্বৰত বোম্বাইত ছোহৰাব মেৰৱানজী মোডীৰ জন্ম হৈছিল।[2] ১৬ বছৰ বয়সত তেওঁ গোৱালিয়ৰৰ টাউন হলত প্ৰজেক্টৰ ব্যৱহাৰ কৰি চলচ্চিত্ৰ প্ৰদৰ্শন কৰে আৰু ২৬ বছৰ বয়সত তেওঁৰ আৰ্য সুবোধ থিয়েটাৰিকেল কোম্পানী স্থাপন কৰে।

নিৰ্বাক চলচ্চিত্ৰত কাম কৰাৰ কিছু অভিজ্ঞতাৰে মোদীয়ে পাৰ্চী থিয়েটাৰত অভিনেতা হিচাপে কাম কৰিবলৈ লয়। তেওঁ শ্বেক্সপীয়েৰিয়ান অভিনেতা হিচাপে যথেষ্ট সুনাম অৰ্জন কৰে আৰু ভায়েকৰ নাটক কোম্পানীটোৰ সৈতে সমগ্ৰ ভাৰত ভ্ৰমণ কৰে। ১৯৩১ চনত সবাক চলচ্চিত্ৰৰ আগমণৰ লগে লগে ভ্ৰাম্যমাণ থিয়েটাৰৰ অৱনতি ঘটে। এই মৃত্যুমুখী শিল্পক উদ্ধাৰৰ বাবে মোদীয়ে ১৯৩৫ চনত ষ্টেজ ফিল্ম কোম্পানী গঠন কৰে। তেওঁৰ প্ৰথম দুখন ছবি আছিল নাটকৰ চলচ্চিত্ৰীয় সংস্কৰণ। খুন কা খুন (১৯৩৫) আছিল হেমলেটৰ অভিযোজন আৰু এই ছবি যোগে নাচিম বানুৱে চলচ্চিত্ৰ জগতত আত্মপ্ৰকাশ কৰিছিল। দ্বিতীয়খন ছবি সঈদ-এ-হাৱাচ (১৯৩৬) শ্বেক্সপীয়েৰৰ কিং জনৰ আধাৰত নিৰ্মিত। দুয়োখন ছবিয়ে বক্স অফিচত বিফল হয়।

চলচ্চিত্ৰপঞ্জী

পৰিচালক ৰূপে

খুন কা খুন (১৯৩৫)
সঈদ-এ-হাৱাছ (১৯৩৬)
আত্ম তৰংগ (১৯৩৭)
খান বাহাদুৰ (১৯৩৭)
জেইলৰ (১৯৩৮)
ফিৰ মিলেংগে (১৯৪২)
পৃথ্বীবল্লভ (১৯৪৩)
পৰখ (১৯৪৪)
এক দিন কা চুলতান (১৯৪৫)
মঁঝধৰ (১৯৪৭)
নৰসিংহ অৱতাৰ (১৯৪৯)
দৌলত (১৯৪৯)
শীশমহল (১৯৫০)
ঝান্সি কী ৰাণী (১৯৫৩)
মীৰ্জা গালিব (১৯৫৪)
কুন্দন (১৯৫৫)
ৰাজ হাথ (1956)
নৌশেৰান-এ-আদিল (১৯৫৭)
জেইলৰ (১৯৫৮)
মেৰা ঘৰ মেৰে বচ্ছে (১৯৬০)
সময় বড়া বলৱান (১৯৬৯)

অভিনেতাৰূপে

খুন কা খুন (১৯৩৫)
সঈদ-এ-হাৱাছ (১৯৩৬)
জেইলৰ (১৯৩৮)
মিঠা জহৰ (১৯৩৮)
পুকাৰ (১৯৩৯)
ছিকন্দৰ (১৯৪১)
পৃথ্বীবল্লভ (১৯৪৩)
শীশমহল (১৯৫০)
ঝান্সি কী ৰাণী (১৯৫৩)
কুন্দন (১৯৫৫)
ৰাজ হাথ (1956)
নৌশেৰান-এ-আদিল বা ফৰ্জ ঔৰ মোহব্বত (১৯৫৭)
য়হুদী (১৯৫৮)
জেইলৰ (১৯৫৮)
পেহলী ৰাত (১৯৫৯)
ৱহ কোই ঔৰ হোগা (১৯৬৭)
নুৰজাহান (১৯৬৭)
জলৱা (১৯৭১)
এক নাৰী ব্ৰহ্মচাৰী (১৯৭১)
ৰাজিয়া চুলতান (১৯৮৩)

বঁটা

দাদাচাহেব ফাল্কে বঁটা (১৯৭৯)

তথ্যউৎস

বাহ্যিক সংযোগ

Sohrab Modi
Sohrab Modi Profile

শ্ৰেণী:হিন্দী চলচ্চিত্ৰৰ অভিনেতা
শ্ৰেণী:নিৰ্বাক চলচ্চিত্ৰৰ অভিনেতা
শ্ৰেণী:হিন্দী ভাষাৰ চলচ্চিত্ৰ পৰিচালক
শ্ৰেণী:চলচ্চিত্ৰ প্ৰযোজক
শ্ৰেণী:গুজৰাটী ব্যক্তি
শ্ৰেণী:দাদাচাহেব ফাল্কে বঁটা বিজয়ী
শ্ৰেণী:কৰ্কট ৰোগত মৃত্যু